樂府古題序 將進酒
作者：元稹
朝代：唐

paragraphs: 將進酒，將進酒。
酒中有毒酖主父，言之主父傷主母。
母爲妾地父妾天，仰天俯地不忍言。
陽爲僵踣主父前，主父不知加妾鞭。
旁人知妾爲主說，主將淚洗鞭頭血。
推椎主母牽下堂，扶妾遣升堂上牀。
將進酒，酒中無毒令主壽。
願主廻恩歸主母，遣妾如此由主父。
妾爲此事人偶知，自慙不密方自悲。
主今顛倒安置妾，貪天僭地誰不爲。